شپږیزه: د مس عینک اتلانو، بند امیر ښاماران په ۹ منډو مات کړل
د شپږیزې لیګ د شپږم پړاو په درېمه ورځ نن چهارشنبه دوه لوبې وشوې، چې لومړۍ لوبه د مس عینک او بند امیر لوبډلو تر منځ وشوه او دویمه د سپین غر زمریانو او کابل بازانو لوبډلو تر منځ وشوه.
دا په شپږیزې کې د مس عینک دویمه بریا او د بند امیر دویمه بایلودلې لوبه ده. د لوبې پچه د مس عینک اتلانو وګټه او لومړی یې توپ وهنه وکړه. د مس عینک اتلانو لوبډلې کې توپوهونکي نور علي ځدران او رحمن الله ګربز د شپږیزې په تاریخ کې دویم لوی هدف یعنې د ۱۳۴ منډو اوږده ملګرتیا وساتله. یادې لوبډلې په شلو اورونو کې د ۴ لوبغاړو په سوځېدو ۱۹۲ منډې وکړې. تر ټولو ډېرې منډې (۷۷ منډې) نور علي ځدران وکړې. د ۱۹۳ هدف پوره کولو لپاره د بند امیر لوبغاړي په دویمې پاڼۍ کې میدان ته شول. خو په شلو اورونو کې یې د شپږو لوبغاړو په سوځېدو د ۱۸۳ منډې وکړې او لوبه یې بایلوده. د لوبې د غوره لوبغاړي جایزه نور علي ځدران خپله کړه. له بلې خوا د نن ورځې په دویمه سیالۍ کې د کابل بازانو او د سپین غر زمریانو لوبډلو سره سیالي وکړه چې د ۱۷ منډو په توپیر یې د سپین غر زمریانو ته ماتې ورکړه. د لوبې پچه د کابل بازانو وګټله او لومړی یې توپ وهنه وکړه. د کابل بازانو په شلو اورونو کې د نهو لوبغاړو په سوځېدو ۱۲۹ منډې وکړې خو هېڅ لوبغاړي پنځوسیزه ونه کړه. د ۱۳۰ منډو هدف پوره کولو لپاره د سپین غر زمریان دویمه پاڼۍ پیل کړه. یادې لوبډلې په ۱۹،۵ اورونو کې ټول لوبغاړي له لاسه ورکړل خو ۱۱۲ منډې یې جوړې کړې او لوبه یې وبایلله. د لوبې غوره لوبغاړی د کابل بازانو غړي کریم جنت ته ورکړل شوه. جنت خپلې لوبډلې ته ۴۵ منډې او ۲ ویکټې واخیستلې. په شپږیزې کې تر اوسه دا د کابل بازانو دویمه بریا او د سپین غر زمریانو دویمه بایلودلې لوبه ده. په پام کې ده چې سبا پنجشنبه لومړۍ د امو نهنګان او بند امیر ښاماران او دویم د بوست ساتونکي د کابل بازان لوبډلې سره سیالۍ وکړي.